En personbil er kørt ind i Thisted Lufthavn. Bygningen er i brand.

Klokken 21 torsdag aften kørte en personbil ind i Thisted Lufthavn, hvorefter bygningen brød i brand. - Politi, redningsberedskab og Beredskabsstyrelsen er til stede for at få styr på ilden og afstive bygningen, forklarer vagtchef hos Midt- og Vestjyllands Politi, Jan Nørum. Han kan hverken udtale sig om, hvorvidt der er tale om en ulykke, eller hvilken tilstand føreren af bilen er i. - Undersøgelserne fortsætter i morgen. Der skal en bilinspektør forsøge at fastslå, hvordan og hvorfor det er sket, lyder det fra vagtchefen. Han kan endnu ikke sige noget om, hvor længe slukningsarbejdet vil fortsætte, men beretter, at der er fare for, at bygningen vil styrte sammen. OPDATERING: Ifølge et tweet fra Midt- og Vestjyllands Politi sent torsdag aften er føreren af bilen død. Identiteten er stadig ukendt. Politi og beredskab er klokken 23 stadig på stedet.